
    Mottó


    
      „Én nem tudom, mért reszketek.


      Ha szél a nyárfával susog…”


      Arany János: Az éj

    Mimi megborzongott. A sötétség áthatolhatatlan fekete falként magasodott körülötte. Nyomasztó volt a mellkasára telepedő csend, alig kapott levegőt. Valahol a távolban felvonyított egy kétségbeesett állat. Kutya lehetett… vagy talán farkas?


    Felemelte a fejét, de rögtön meg is bánta. Mintha ezernyi apró cintányért csaptak volna össze a koponyájában.


    Mi történt? Hol van? És egyáltalán, hogyan került ide?


    Mélyet lélegzett, és a könyökére támaszkodott. A feje még mindig sajgott, de a hányingere valamelyest csillapodott. Nagyot nyelt. Végre felült.


    Akkor hirtelen képek villantak fel előtte. Ankát látta, ahogy a kastélybeli szobáikba sietve bedobálja a legszükségesebb holmikat az utazótáskákba. Imrei grófné értetlen tiltakozása még most is a fülében csengett, majd felderengett a sietős búcsú a kastélyban, azután a hintó bakjáról integető Maximiliano nevető arca. A következő percekben már nyaktörő sebességgel robogtak a szikkadt, poros országúton, miközben az Imrei-kastély a hátuk mögött egyre kisebbedett. Az emlék hatására Mimi elmosolyodott. Mintha csak álmodta volna az egészet. Akárcsak a hintóban vele szemben elhelyezkedő Alexandert, aki kockás nadrágjában, kifogástalan fehér ingében és méretre szabott mellényében úgy festett, mint aki egy hamisítatlan angol piknikre hivatalos a londoni Holland Parkba. Piknik helyett azonban akkor épp fékevesztetten száguldottak, Maximiliano a buckás-kátyús földúton nem kímélte a lovakat, és az Imrei-birtoktól távolodva a hintó időről időre nagyokat zökkenve haladt az ismeretlen felé.


    Mimi emlékezett rá, hogy sokáig a szeme sarkából fürkészte a vele szemben ülő fiút. Utoljára a párizsi Operaház fogadásán látta, amikor is a Papa bejelentette, hogy egyetlen leánygyermeke sorsát immáron elrendezte, és végre beíratta Ignácz Péterné pesti bentlakásos iskolájába.


    Mi minden történt azóta! A nyomozás Trompeur után, a pesti internátusi hónapok, a Vörös Sün Házba tett kiruccanás a budai Várnegyedben, a Nagyváradra tartó vonatút, az Imrei-kastélyban való vendégeskedés és az öreg Czibere gróf halála… Szinte beleszédült.


    A szüleinek írt leveleiben Mimi természetesen egy szót sem ejtett arról, hogy a pesti iskolában töltött ideje alatt is Trompeur után nyomozott, hogy éjnek évadján kiszökött az intézményből, hogy az a gazember rászedte a Vörös Sün Házban, ahogy arról sem, hogy a Nagyváradra tartó vonatúton sikeresen kibogozta egy rejtélyes haláleset szálait, majd az Imrei-kastélyba érve magát cselédnek kiadva nyomozott az öreg Czibere gróf halála – pontosabban meggyilkolása – ügyében. Alexander ugyanakkor mindenről tudott, vagy legalábbis majdnem mindenről, hiszen a neki írt levelek gyakran segítettek Miminek tisztán látni egy-egy titokzatosabb esetet. Már azzal közelebb került a rejtélyek megoldásához is, ha képes volt szavakba önteni a kételyeit…


    Hónapok óta nem látta a fiút, aki egy kicsit talán még magasabb lett, a válla még szélesebb, és az arca is megváltozott. Ugyanaz volt, mégis valaki más. Fekete haja ugyanúgy a szemébe hullt, mint amikor a híres-hírhedt tűzeset éjszakáján Őfelsége Színházában legelőször találkoztak. A vonásai sem változtak. Mégis valahogy felnőttesebb lett, és igen… valahogy egy kicsit idegen.


    Szemtelen mosolya viszont a régi maradt.


    Mimi nem tudta levenni az arcáról a szemét, amíg Alexander kapkodó szavakkal elmesélte, mi történt Kittyvel.


    – Az országúton rabolták el, ez biztos? – szólalt meg akkor Anka, aki Mimi mellett ülve szemlátomást az életéért kapaszkodott, és minden egyes alkalommal halkan felnyögött, amikor a kerék egy kátyúba zökkent vagy kőnek csapódott. Szőke haja már teljesen kibomlott, holtsápadt arcát apró verejtékcseppek borították. Az elmúlt napok azonban, amikor Mimivel helyet cserélve bárókisasszonyt alakított Imrei grófék kastélyában, korábban nem látott magabiztossággal vértezték fel. Azelőtt eszébe sem jutott volna, hogy külön felszólítás nélkül szólaljon meg mások társaságában, de Mimiék között úgy érezte magát… mint aki egyenrangú. A világ szemében egy kiscseléd volt, Mimi viszont mindig úgy kezelte, mintha a testvére lenne. Valahol az is volt. Testvér, barátnő, bajtárs. És Alexander is tudta ezt.


    Bólintott, és komoly arccal fordult a szőke lány felé.


    – Egy automobillal. Trompeur volt, ez egészen biztos.


    – Tormássy – kottyantotta közbe Mimi. – Tormássy Kamilló. Ez a valódi neve. Egy igazi írótól tudom – tette még hozzá, és rögtön felderengett előtte az ősz hajú apó képe, aki karácsonykor Békési Bereniké szalonjában a szalonczukkedliket bontogatta. – Azt is mondta róla, hogy régész, geográfus meg orientalista… És egy ősi família sarja, aki ismét birtokba veszi a családi kastélyt. Meg egy szélhámos, és nemzetközileg keresett bűnöző – tette még hozzá, és a hintó sarkába préselődött, miközben Maximiliano egy különösen nagy kátyút igyekezett kikerülni a lovakkal.


    – Ezt is attól a nagy írótól tudod? – kérdezte Alexander, és huncut fény gyúlt a szemében.


    – Nem, ez saját tapasztalat – szűrte a foga között Mimi.


    A következő órában Alexander töviről hegyire elmesélte, hogyan keveredtek Maximilianóval Kolozsvár környékére. Mesélt a kalandjaikról, Maximiliano automobil-szenvedélyéről, és a levelekről is, amelyeket az olasz fiú az elmúlt hetekben a nővérével, Catarinával, vagy ahogy mindenki ismerte, Kittyvel váltott.


    – Találkoztam vele. Többször is – vetette közbe komoly arccal Mimi, és közben kirajzolódott előtte a Vörös Sün Ház, valamint az épület félhomályából előbukkanó fiatal nő arca, majd a Nagyváradra robogó vonat, ahol Catarina Prezzemolo először jövendőmondóként, majd elegáns hölgyként bukkant fel az utasok között.


    Alexandert szemlátomást ezernyi kérdés feszítette, de tudta, hogy minden részletre most úgysem tudnak időt keríteni. Így aztán gyorsan felidézte, hogy az ifjú Prezzemolo miként kapta kézhez Bécsben a nővére táviratát, majd indultak azon nyomban Kolozsvár felé.


    – Kittyt nagyon bosszantotta, hogy Tormássy túljárt az eszén. Már majdnem a kezében volt az Aranykönyv… Tulajdonképpen a cél előtt bukott el, nem csoda, ha bosszút forralt – csóválta a fejét Mimi.


    – Több ez bosszúnál – válaszolta Alexander, és kinézett az ablakon.


    Miminek mintha kihagyott volna egy ütemet a szíve. Amióta a hintóban utaztak, úgy érezte, mintha az túl szűk lenne hármójuknak. A térde időről időre Alexander hosszú lábának ütődött, és bár eleinte mosolyogva mentegetőzött, mostanra feladta a dolgot. A forróság szinte elviselhetetlen volt odabent. Mimi inge a hátához tapadt. Milyen szerencse, hogy a nagy kapkodásban nem volt ideje átöltözni, így Anka kényelmes vászonruhájában megúszta a fűzőt, a szőke lány ellenben még mindig az ő csipkeruhájában szorongott, amelyet a boltban könnyed öltözetnek neveztek, de a míder most páncélként simult viselője testére.


    Alexander végignézett a kipirult arcokon, majd hirtelen mozdulattal lejjebb húzta a hintó üvegablakát. A befelé áramló levegő alig volt hűvösebb, Anka mégis hálásan hunyta le a szemét.


    – Mit tudunk tehát? – préselte ki magából a szavakat Mimi.


    – Kitty eltűnt az erdőfeleki úton. Egy szemtanú látta, amikor betuszkolták egy automobilba.


    – És miből gondolod, hogy Tormássy tette? – ráncolta a homlokát Mimi.


    – Nem sok ember furikázik arrafelé ilyen négykerekűvel. Kolozsváron ráadásul egyetlen benzinkút és szerelőműhely létezik. Amikor Maximiliano elmesélte a tulajdonosnak, hogy milyen versenyeken vett már részt, az illető rögtön a szívébe zárta. Nem kellett sokat noszogatni, megeredt a nyelve. Tőle hallottuk azt is, hogy ennek a Tormássynak a tulajdonában van az automobil. Csakhogy addig nem tudtuk, hogy ez a bizonyos Tormássy megegyezik azzal a bűnöző Trompeurrel, amíg el nem mentünk a kastélyához.


    – Micsoda? – kapta fel a fejét egyszerre Anka és Mimi. – Csak nem azt akarod ezzel mondani, hogy beállítottatok?


    – Pedig így történt. Nagyon kedvesek az itteniek, rögtön útba igazítottak… Egy gyönyörű erdőn keresztül vezet az út, majd meglátjátok. A kastélyt egy tó partjára építették, mesés látvány. Az már kevésbé, hogy két fekete doberman őrzi a parkot és az épületet. Szerencsére Maximiliano örökké éhes, és a zsebei mindig tömve vannak ennivalóval. Percek alatt megszelídítette a habzó szájú kutyákat… Látnotok kellett volna, a tenyeréből ettek, és…


    – A lényeget mondd! Mi történt Kittyvel? – türelmetlenkedett Mimi.


    – Ez a Tormássy fogva tartja. Miután leszereltük a kutyákat, átmásztunk a kerítésen, és a kastélyhoz lopóztunk. Láttuk, ahogy az a gazember egy székhez kötözve vallatta Kittyt.


    – Bántotta is? – szólt a megszeppent Anka, és félelem csillant a szemében.


    Alexander komoran vállat vont.


    – Nem. Azaz nem tudom… Az ablakok alatt kushadva csak annyit láttunk, hogy Kitty folyamatosan a fejét rázta. Pedig Tormássy mindent megpróbált. Először kedveskedett, azután ordított. Azt is mondta, hogy végzetes hibát követett el a Vörös Sün Házban, és mire visszament, már késő volt.


    – Végzetes hibát?! – kérdezte elkerekedett szemmel Mimi. – Dehát nála van az Aranykönyv! Ő játszott ki minket… és nem fordítva.


    – Tormássy most azt állította Kittynek, hogy az Aranykönyv mellett volt még valami az üregben, amire most nagy szüksége lenne. Már csak a szállásán döbbent rá a mulasztására. Még akkor éjjel visszatért, de az üreg már üresen tátongott. Tormássy tudta, hogy egyetlen ember vihette magával azt a tárgyat. Méghozzá… te!


    Anka egészen elsápadt, és remegő ujjakkal kapott Mimi keze után.


    – Azt is mondta Kittynek – folytatta nagy lendülettel Alexander –, hogy csak akkor engedi szabadon, ha megkapja tőled azt a tárgyat.


    Mimi a torkához kapott. Hirtelen mintha kiszívták volna az összes levegőt a hintó belsejéből.


    – Ezért viszel tehát most oda? – kérdezte elfúló hangon. – Tálcán kínálsz Tormássynak azért… hogy… hogy szabadon engedje Kittyt? – Hangjából fájdalom és megbántottság csendült.


    Alexander szemében először értetlenség, majd felismerés villant.


    – Dehogyis! – kiáltott fel, majd előrehajolt, és megszorította Mimi kezét. A lány úgy érezte, mintha ezer darázs csípett volna belé egyszerre. – Hogyan fordulhatott meg a fejedben még csak a gondolata is annak, hogy én téged valaha… elárulnálak? – Az utolsó szavakat már-már elnyelte a kinti zaj, a kemény földnek ütődő kerekek csattogása, a lovak zihálása és Maximiliano önfeledt kurjongatása.


    A hintóban szinte tapintható volt a csend. Mimi gyorsan visszapislogta a könnyeit, és felszegte az állát.


    – Ha Tormássynak annyira kell az a tárgy, akkor a nyomomba eredne. Viszont még úgy tudja, hogy Pesten vagyok az intézetben. Mit csináljunk? Menjünk vissza a székesfővárosba?


    A fiú a fejét rázta.


    – Semmi értelme. Itt kell lecsapnunk rá.


    – Hogy érted ezt? – kapott a mellkasához Anka.


    Alexander elgondolkodva nézett végig útitársain.


    – Nem szabad hagyni, hogy ez a Tormássy lépéselőnybe kerüljön… – formálta lassan a szavakat. – Jelenleg ugyanis fogalma sincs, hogy alig néhány mérföld választja el Mimitől. Ki kell használnunk ezt a helyzetet. A meglepetés erejét a javunkra kell fordítanunk!


    Mimi magában igazat adott a fiúnak.


    – Mi hát a terv? – kérdezte végül elszántan.


    Alexander fürkészőn figyelte, majd lassan elmosolyodott.


    – A terv? Éjszaka odalopakodunk, néhány finom falattal elvonjuk a kutyák figyelmét, mi Maximilianóval besurranunk és kiszabadítjuk Kittyt. Mire felkel a nap, ez a Tormássy már bottal ütheti a nyomunkat. Egyszerű.


    Valóban egyszerűnek tűnt, csakhogy Mimi nem tudott belenyugodni abba, hogy ölbe tett kézzel várjon a hintóban a fiúk és Kitty visszatértére. A veszekedésnek sorshúzás vetett véget. Mimi elégedetten vette tudomásul, hogy a szerencse ezúttal mellé szegődött. Az Alexander tenyerébe rejtett négy fűszál közül Maximiliano és Anka húzták a rövidebbet, amit a fiú bosszúsan, a szőke lány ugyanakkor megkönnyebbült sóhajjal nyugtázott.


    Mimi ismét hálás szívvel gondolt arra a szabóra, aki jó nagy zsebeket varrt a vászonszoknyájára. Teletömte a Maximilianótól kapott pogácsával, szárított marhahússal és apró kolbászokkal, és közben átsuhant az agyán, hogy ennyi étellel nemhogy a kastélyt őrző dobermanokat, de még az alvilág kapujában strázsáló Kerberoszt is megszelídítené. Most már nincs más hátra, mint előre!


    Alexanderrel majd a kastély nyugati szárnyához surrannak, megvárják, amíg Tormássy elhagyja a szobát, ahol Kittyt fogva tartja, kiszabadítják a lányt, azután meg sem állnak a park határában álló nagy tölgyfáig, ahol Maximiliano és Anka készenlétben várakoznak.


    A pince hideg földjén kuporogva már tudta, hogy a szerencséjük nagyjából addig tartott, amíg a tó mellett fenyegetően magasodó épülethez nem értek.


    Milyen naiv volt!


    Most kinyújtotta a kezét, és lassan tapogatózva, négykézláb megindult egy ezüstös fénytócsa felé. A szeme mostanra hozzászokott a sötétséghez, és rögtön észrevette azt a kupacot, amely a rácsos ablakon beszökő holdpászma alatt rajzolódott ki. A fal mellett hevert.


    Mimi félénken megérintette, mire a kupac felnyögött.


    – Aú… Ez nagyon fáj!


    – Bo-bocsánat. Nem akartam – rebegte Mimi.


    Alexander lassan felült, és hátát a falnak vetette.


    – Nem te voltál – morogta a fiú, és kisöpörte a szeméből a haját. – Hanem aki hátulról leütött. Csoda, hogy nem tört be a koponyám – mondta, és sziszegve végigtapogatta a tarkóját.


    Mimi lassan körülnézett. Egy döngölt padlójú teremben voltak, amely alig lehetett nagyobb annál, mint amelyben a lányokkal aludtak a pesti internátusban. A falakat téglával rakták ki, széknek vagy ágynak nyoma sem volt. Alexander meggyötörten simult a falhoz. A hold halovány fényénél is tisztán látszott, hogy ropogós fehér ingét mostanra gyanús szürke foltok tarkították, a ruhája meggyűrődött, a keze földtől feketéllett.


    Mi történt velük?


    Mimi végignézett magán, de egy apró szakadástól eltekintve a ruhája olyan makulátlan volt, mint amikor reggel kiemelte a fiókja mélyéről.


    Akkor viszont eszébe jutott. Hirtelen úgy látta maga előtt az eseményeket, mint azt a zoetrópot, amelyet a legutóbbi születésnapjára kapott a szüleitől. Ha megpörgette az ember, akkor az egymás után sorjázó képek elkezdtek mozogni a szeme előtt: a lovak vágtattak, az emberek meghajoltak, és mozgásba lendült az állóképekbe rögzített, fekete-fehér világ.


    Ezt történt most is. Mindenre emlékezett.


    Arra is, hogy milyen szokatlanul csendes volt a park, amikor végre elértek a kastély nyugati szárnyához. Miután a kutyák elé szórták mindazt, amit a zsebükben találtak, az ablakhoz óvakodtak. Ebben a szobában látták a fiúk utoljára Kittyt! Mimi előtt felsejlett a faragott bútorokkal és nehéz bársonykerevetekkel berendezett szoba, amelyben legnagyobb bosszúságára most egy lélek sem tartózkodott. Már épp szólni akart volna, amikor a hátuk mögött ág roppant, azután éles fájdalom hasított a tarkójába, és elsötétült a világ.


    – Valaki leütött minket? – kérdezte bizonytalanul.


    Alexander, amennyire a sötétben ki lehetett venni, bólintott, majd rögtön utána fájdalmasan felszisszent.


    – Nagyon úgy fest.


    – Ezek szerint lebuktunk. Tormássy megint túljárt az eszünkön. És még be is zárt minket – jegyezte meg Mimi, akiben mondatról mondatra nőtt a harag.


    Alexander nem szólt, hanem szemét a fejük feletti rácsos ablakra szegezte. Mimi feltápászkodott, és leporolta a szoknyáját.


    – Tarts bakot! – vetette oda a fiúnak.


    – Micsodát? – értetlenkedett Alexander, és közben nagy nyögések között felegyenesedett.


    – Kulcsold össze a két kezedet, hogy beleállhassak! – magyarázta türelmetlenül Mimi.


    A fiú engedelmeskedett. Mimi tudta, hogy veszélyesen közel kerülnek majd így egymáshoz, de most nem törődött vele. A szoknyáját csomóra kötötte, megkapaszkodott a fiú vállában, majd jobb lábbal a bakot tartó tenyérbe lépett. Az arcán vigasztalón simított végig az éjszaka hűvöse. A parkban ádáz koncertet adtak a kabócák, valahol talán egy sün motozott. Mimi minden figyelmével az ablak felé fordult, két kézzel belecsimpaszkodott a rácsokba, és nagyot rántott rajtuk. A vascsövek meg sem rezzentek.


    Csalódottan fújta ki a levegőt, majd Alexander vállába kapaszkodva visszaereszkedett a padlóra.


    – Nagyon sajnálom – mondta, és minden erejével azon volt, hogy ne remegjen meg a hangja.


    – Semmi baj. A lényeg, hogy megpróbáltuk. Ne legyél elkenődve, valamit majdcsak kitalál…


    A mondatot befejezni viszont már nem tudta. A folyosón ugyanis akkor léptek csosszantak. Mind a ketten visszafojtották a lélegzetüket. Miminek a torkában dobogott a szíve. Önkéntelenül is Alexander karjába kapaszkodott, aki bátorítólag megszorította az ujjait.


    A holdfény ezüstös, túlvilági fénybe vonta a régi, vasveretes faajtót. Odakint kulcs csörgött, majd valaki megbotlott, és fojtottan káromkodott.


    Miminek ide-oda cikáztak a gondolatai. Valamiféle fegyver után kutatott, de hiába járatta végig a tekintetét a padlón és a falakon, a pincét mintha teljesen kipucolták volna. Kénytelenek lesznek puszta kézzel megvédeni magukat.


    Az ajtó zárja akkor kattant, és odakint egy láthatatlan kéz lenyomta a kilincset.


    Az idő lelassult, a külvilág zajai elhalkultak. Mimi fülében hangosan dübörgött a vér. Kapkodva szedte a levegőt, és érezte, ahogy minden erő kifut a lábából.


    Az ajtó közben lassan kinyílt, és a küszöbön feltűnt egy kísértetiesen imbolygó fáklya, és a fényében egy különösen borzas üstök vöröslött.


    – Na végre, hogy megvagytok! Anka, erre gyere, itt vannak! – kiáltott fel egy gyanúsan ismerős hang. – Ti meg, világ lustái, kapjátok végre össze magatokat! Amíg ti itt a házigazdák vendégszeretetét élveztétek, addig a kastély ura kereket oldott, és magával vitte Kittyt is. Ha nem sietünk, akkor végleg nyomát veszítjük!

